ดอลล์แข็งค่ารับข้อมูลศก.สหรัฐฯสดใส
ดอลลาร์สหรัฐแข็งค่าขึ้นเทียบสกุลเงินเยนเมื่อคืนนี้ (12 ก.พ.) หลังสหรัฐเปิดเผยข้อมูลเศรษฐกิจที่ปรับตัวแข็งแกร่งกว่าคาดการณ์
13 ก.พ. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐ (12 ก.พ.) แข็งค่าขึ้นเมื่อเทียบกับเงินเยนที่ระดับ 113.24 เยน จากระดับ 112.21 เยน ปรับตัวขึ้นเมื่อเทียบกับฟรังค์สวิสที่ 0.9758 ฟรังค์ จากระดับ 0.9711 ฟรังค์ ส่วนยูโรอ่อนค่าลงแตะระดับ 1.1256 ดอลลาร์สหรัฐ จากระดับ 1.1338 ดอลลาร์สหรัฐ เงินปอนด์แข็งค่าขึ้นแตะระดับ 1.4515 ดอลลาร์สหรัฐ จากระดับ 1.4472 ดอลลาร์สหรัฐ และดอลลาร์ออสเตรเลียปรับขึ้นแตะระดับ 0.7103 ดอลลาร์สหรัฐ จากระดับ 0.7096 ดอลลาร์สหรัฐ
สกุลเงินดอลลาร์ได้รับแรงหนุนจากข้อมูลเศรษฐกิจสหรัฐที่ปรับตัวดีขึ้นกว่าคาดการณ์ ซึ่งช่วยบรรเทาความวิตกเกี่ยวกับการชะลอตัวของเศรษฐกิจ โดยกระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนม.ค. สูงกว่าตัวเลขคาดการณ์ที่ระดับ 0.1% หลังจากที่เพิ่มขึ้น 0.2% ในเดือนธ.ค. ขณะเดียวกัน กระทรวงแรงงานสหรัฐเปิดเผยว่า ราคานำเข้าสินค้าร่วงลง 1.1% ในเดือนม.ค. เมื่อเทียบรายเดือน ชะลอตัวลงน้อยกว่าที่นักเศรษฐศาสตร์คาดการณ์ก่อนหน้านี้ว่า ราคานำเข้าเดือนม.ค.จะลดลง 1.4%